[] 10. การควบคุมภายใน

คณะกรรมการบริษัท ได้มอบหมายให้คณะกรรมการตรวจสอบ มีหน้าที่ และความรับผิดชอบ
ในการสอบทานความเหมาะสม
และประสิทธิผลของระบบการควบคุมภายในที่ฝ่ายบริหารของบริษัทจัดให้มีขึ้น เพื่อให้มั่นใจว่า
ระบบการควบคุมภายในของบริษัทดีเพียงพอที่จะช่วยลดความเสี่ยงในการทำธุรกิจ
สามารถช่วยปกป้องคุ้มครองทรัพย์สินของบริษัทจากการสูญหาย หรือนำไปใช้โดยบุคคล
ที่ไม่มีอำนาจหน้าที่ ช่วยให้บุคลากรของบริษัทปฏิบัติตามกฎหมาย และข้อบังคับที่เกี่ยวข้อง และ
ช่วยให้รายงานทางการเงินมีความถูกต้อง น่าเชื่อถือ
ตลอดจนช่วยในการปกป้องคุ้มครองเงินลงทุนของผู้ถือหุ้น

คณะกรรมการตรวจสอบ ได้สอบทานความเหมาะสม และประสิทธิผลของระบบการควบคุมภายใน
และการตรวจสอบภายใน โดยการพิจารณาร่วมกับผู้ตรวจสอบภายใน
และมีการรายงานต่อคณะกรรมการบริษัท เพื่อทราบ หรือพิจารณาในทุกไตรมาส ซึ่งในปีที่ผ่านมา
คณะกรรมการตรวจสอบได้แสดงความเห็น และให้คำแนะนำต่อฝ่ายบริหารในเรื่องที่เป็นสาระสำคัญ
นอกจากนี้จากการประชุมร่วมกับผู้สอบบัญชีภายนอก คือบริษัท สำนักงาน เอินท์ แอนด์ ยัง จำกัด
ซึ่งเป็นผู้ตรวจสอบงบการเงินประจำปี 2550 ได้ให้ความเห็นว่า
ในภาพรวมของระบบการควบคุมภายในของบริษัทอยู่ในระดับที่น่าพอใจ ไม่พบ
ข้อบกพร่องที่จะมีผลกระทบอย่างเป็นสาระสำคัญต่อการแสดงความเห็นของผู้สอบบัญชีในงบการเงิน

ในการประชุมคณะกรรมการบริษัท ครั้งที่ 3/2551 เมื่อวันที่ 19 มีนาคม 2551 โดยมี
คณะกรรมการตรวจสอบเข้าร่วมประชุมด้วย
คณะกรรมการบริษัทได้สอบทานความมีประสิทธิผลของระบบการควบคุมภายในของบริษัท
โดยพิจารณาจากองค์ประกอบหลักของระบบการควบคุมภายใน 5 ส่วน ได้แก่
องค์กรและสภาพแวดล้อม การบริหารความเสี่ยง การควบคุมการปฏิบัติงาน ของฝ่ายบริหาร
ระบบสารสนเทศ และการสื่อสารข้อมูล และระบบการติดตาม คณะกรรมการบริษัท เห็นว่า
บริษัทได้ปฏิบัติตามองค์ประกอบของระบบการควบคุมภายในอย่างเหมาะสมแล้ว ทั้ง 5 ส่วน

[]รายงานการกำกับดูแลกิจการของคณะกรรมการตรวจสอบ

ประจำปี 2550

เรียน ท่านผู้ถือหุ้น

คณะกรรมการตรวจสอบ โดยการแต่งตั้งของคณะกรรมการบริษัท ประกอบด้วย กรรมการอิสระ
จำนวน 3 ท่าน โดยมี นางแสงสว่าง มัลลิกะมาส เป็นประธานกรรมการตรวจสอบ นายโอภาส
เสรีนิยม และ นายสมภพ อมาตยกุล เป็นกรรมการตรวจสอบ ซึ่งมีผู้จัดการสำนักตรวจสอบภายใน
ทำหน้าที่เป็นเลขานุการคณะกรรมการตรวจสอบ ทั้งนี้ ภายใต้ขอบเขต หน้าที่ และความรับผิดชอบ
ที่ได้รับมอบหมายจากคณะกรรมการบริษัท สรุปสาระสำคัญ ได้ดังนี้

-   การประชุมคณะกรรมการตรวจสอบ ประจำปี 2550 คณะกรรมการตรวจสอบ
    ได้จัดให้มีการประชุม รวมทั้งสิ้น 8 ครั้ง
    และได้เสนอรายงานผลการดำเนินงานของคณะกรรมการตรวจสอบ ต่อคณะกรรมการบริษัท
    เพื่อทราบ หรือพิจารณาทุกไตรมาส

-   สอบทานงบการเงินรายไตรมาส และงบการเงิน ประจำปี 2550 ของบริษัท
    โดยได้ประชุมร่วมกับ ฝ่ายบริหาร และผู้สอบบัญชี
    เพื่อพิจารณาสอบทานรายงานทางการเงินของผู้สอบบัญชี งบการเงินประจำไตรมาส
    และงบการเงิน ประจำปี 2550 ให้มีความถูกต้อง ครบถ้วน
    เป็นไปตามหลักการบัญชีที่รับรองทั่วไป ซึ่งรวมถึง การสอบทานการเปิดเผยข้อมูล
    เกี่ยวกับรายการที่เกี่ยวโยงกัน ในรอบ ปี 2550 ให้แน่ใจว่า
    การตกลงเข้าทำรายการมีความสมเหตุสมผล และเกิดประโยชน์สูงสุดต่อบริษัท

-   สอบทานระบบการควบคุมภายใน คณะกรรมการตรวจสอบ ได้สอบทาน
    และประเมินความเพียงพอของระบบการควบคุมภายใน
    พิจารณาให้ความเห็นชอบแผนการตรวจสอบ ประจำปี 2551 ของสำนักตรวจสอบภายใน
    สอบทานรายงานผลการตรวจสอบ กำกับดูแลงานตรวจสอบภายใน
    และได้มีการประเมินผลการปฏิบัติงานของสำนักตรวจสอบภายใน รวมทั้ง การติดตาม
    และพิจารณา ผลการแก้ไขปรับปรุงของฝ่ายบริหาร ตามที่ได้ให้ข้อเสนอแนะไป
    เป็นประจำทุกไตรมาส

-   สอบทานรายงานของเสียประจำปี 2550
    โดยได้ประชุมร่วมกับผู้จัดการส่วนบัญชีเพื่อสอบทานรายงานของเสียเป็นประจำทุกไตรมาส

-   สอบทานการปฏิบัติตามข้อกำหนดของทางการ และกฎหมายที่เกี่ยวข้องกับธุรกิจ
    คณะกรรมการตรวจสอบ มีการสอบทานผลการดำเนินงาน
    ว่าได้มีการปฏิบัติตามข้อกำหนดของทางการ และกฎหมายที่เกี่ยวข้องกับธุรกิจ

-   การประเมินผลการปฏิบัติงานตนเองของคณะกรรมการตรวจสอบ คณะกรรมการตรวจสอบ
    ได้พิจารณาประเมินผลการปฏิบัติงานตนเอง(Self
    Assessment)เกี่ยวกับการปฏิบัติตามหน้าที่และความรับผิดชอบ
    ทั้งเรื่องที่ปฏิบัติงานและประสิทธิผลในการปฏิบัติงานเพื่อให้สอดคล้องกับแนวทางปฏิบัติที่ดีของคณะกรรมการตรวจสอบพร้อมได้รายงานผลการประเมินให้คณะกรรมการบริษัทรับทราบด้วย

-   พิจารณาให้ความเห็นชอบในข้อเสนอของฝ่ายบริหาร ในการแต่งตั้งผู้สอบบัญชีของบริษัท
    คณะกรรมการตรวจสอบ ได้พิจารณาให้ความเห็นชอบร่วมกับ คณะกรรมการบริษัทในการ
    แต่งตั้ง นายณรงค์ พันตาวงษ์ หรือนายศุภชัย ปัญญาวัฒโน หรือนางสาวศิราภรณ์ เอื้ออนันต์กุล
    แห่งบริษัท สำนักงาน เอินส์ท แอนด์ ยัง จำกัด เป็นผู้สอบบัญชี ประจำปี
    2551เพื่อขออนุมัติต่อที่ประชุมสามัญผู้ถือหุ้นประจำปี

  []

  (นางแสงสว่าง มัลลิกะมาส)

  ประธานคณะกรรมการตรวจสอบ

  บริษัท ยูเนี่ยนพลาสติก จำกัด (มหาชน)